15 Ba ne ba itshetlehile ka Lentswe la Modimo. (Bala Johanne 17:17.) Nahana ka se ileng sa etsahala ka selemo sa 1973. Tora ya ho Lebela ya June 1 ya Senyesemane e ile ya botsa potso ena: “Na . . . batho ba sa kgaotseng ho tsuba ba ka tshwaneleha ho kolobetswa?” Karabo e ile ya re: “Bopaki bo tswang ka Bibeleng bo bontsha hore ha ba tshwanelehe.” Ka mora ho qotsa mangolo a mmalwa Tora ya ho Lebela e ile ya hlalosa hore na ke hobaneng ha motho ya sa kgaotseng ho tsuba a lokela ho kgaolwa. (1 Bakor. 5:7; 2 Bakor. 7:1) E ile ya re: “Ho hang sehlopha se busang ha se iketsetse melao empa se nka melao ka Lentsweng la Modimo.” Na ho na le bodumedi bo dulang bo itshetleha ka lentswe la Modimo le ha ditho tsa bona di sa thabele seo? Buka e itseng ya moraorao ya United States e buang ka ditaba tsa bodumedi e re: “Ha ngata baruti ba dula ba fetola dithuto tsa Bibele ka tsela e tla dumellana le ditho tsa kereke ya bona hammoho le batho ba bang.” Ha bara babo rona ba Sehlopha se Busang ba etsa diqeto ba latela Lentswe la Modimo ho ena le maikutlo a batho mme sena se bontsha hantle hore ke Modimo ya etellang pele batho ba hae kajeno.